CELEX: 32010R0134
Language: ro
Date: 2010-02-09 00:00:00
Title: Regulamentul (UE) nr. 134/2010 al Comisiei din 9 februarie 2010 de modificare a Regulamentului (CE) nr. 820/2008 de stabilire a măsurilor de implementare a standardelor de bază comune privind securitatea aviației (Text cu relevanță pentru SEE)

18.2.2010   
            
            
               RO
            
            
               Jurnalul Oficial al Uniunii Europene
            
            
               L 43/3
            
         REGULAMENTUL (UE) NR. 134/2010 AL COMISIEI
   din 9 februarie 2010
   de modificare a Regulamentului (CE) nr. 820/2008 de stabilire a măsurilor de implementare a standardelor de bază comune privind securitatea aviației
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2320/2002 al Parlamentului European și al Consiliului din 16 decembrie 2002 de instituire a unor norme comune în domeniul siguranței aviației civile (1), în special articolul 4 alineatul (2),
   întrucât:
   
               (1)
            
            
               În temeiul Regulamentului (CE) nr. 2320/2002, atunci când este necesar, Comisia trebuie să adopte măsuri de implementare a standardelor comune de bază în domeniul securității aviației pe întreg teritoriul Comunității. Aceste măsuri detaliate sunt enunțate de Regulamentul (CE) nr. 820/2008 al Comisiei (2).
            
         
               (2)
            
            
               Măsurile prevăzute de Regulamentul (CE) nr. 820/2008 în ceea ce privește restricțiile referitoare la lichidele transportate de către pasagerii care sosesc din țări terțe și care fac escală în aeroporturi comunitare sunt supuse revizuirii pentru a ține seama de progresele tehnice, de implicațiile cu privire la funcționarea aeroporturilor și de impactul asupra pasagerilor.
            
         
               (3)
            
            
               Revizuirea a demonstrat că restricțiile referitoare la lichidele transportate de către pasagerii care sosesc din țări terțe și care fac escală în aeroporturi comunitare creează unele dificultăți operaționale în aceste aeroporturi și provoacă neplăceri pasagerilor implicați.
            
         
               (4)
            
            
               Comisia a verificat în principal unele standarde de securitate aplicabile pe aeroporturile din anumite țări terțe și a ajuns la concluzia că acestea sunt satisfăcătoare, țările respective având o tradiție de bună cooperare cu Comunitatea și cu statele membre. Pe această bază, Comisia a decis să ia măsuri în vederea remedierii problemelor sus-menționate, în cazul pasagerilor care transportă lichide provenind de pe aeroporturile din respectivele țări.
            
         
               (5)
            
            
               Prin urmare, este necesară modificarea în consecință a Regulamentului (CE) nr. 820/2008.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului pentru securitatea aviației civile,
            
         ADOPTĂ PREZENTUL REGULAMENT:
   Articolul 1
   Apendicele 1 la Regulamentul (CE) nr. 820/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 februarie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 355, 30.12.2002, p. 1.
   
      (2)  JO L 221, 19.8.2008, p. 8.
   
      ANEXĂ
      În apendicele 1 la anexa la Regulamentul (CE) nr. 820/2008 se adaugă următorul text:
      
                  „—
               
               
                  Statele Unite ale Americii:
                  Toate aeroporturile internaționale”